ชาร์ลอตต์ทาวน์

ชาร์ลอตต์ทาวน์ () เป็นเมืองหลวงและนครใหญ่สุดของรัฐพรินซ์เอดเวิร์ดไอแลนด์ในประเทศแคนาดา และเป็นนครศูนย์กลางของเทศมณฑลควีนส์ ชื่อของเมืองตั้งชื่อตามชาร์ล็อทเทอแห่งเมคเลินบวร์ค-ชเตรลิทซ์ คู่อภิเษกสมรสในพระเจ้าจอร์จที่ 3 แห่งสหราชอาณาจักร เดิมชาร์ลอตต์ทาวน์มีฐานะเป็นเมือง ต่อมาได้ยกฐานะเป็นนครใน ค.ศ. 1855

ชาร์ลอตต์ทาวน์เป็นสถานที่จัดการประชุมที่มีชื่อเสียงใน ค.ศ. 1864 การประชุมครั้งนั้นเป็นการรวมตัวของรัฐบุรุษชาวแคนาดาและแมริไทม์ที่มาอภิปรายเกี่ยวกับการจัดตั้งสหภาพแมริไทม์ และการประชุมครั้งนี้ก็ทำให้เกิดการจัดตั้งอาณานิคมบริติชนอร์ทอเมริกาและสมาพันธ์แคนาดา อย่างไรก็ตาม รัฐพรินซ์เอดเวิร์ดไอแลนด์ยังไม่ได้เข้าร่วมสมาพันธ์จนกระทั่งพวกเขาได้เข้าร่วมใน ค.ศ. 1873 จากเหตุการณ์ครั้งนั้น ทำให้นครมีคำขวัญว่า Cunabula Foederis หรือ "จุดกำเนิดของสมาพันธ์"

ชาร์ลอตต์ทาวน์มีประชากรประมาณ 40,500 คน และเมื่อนับรวมเขตปริมณฑลเข้าไป จะมีประชากร 80,347 คน คิดเป็นครึ่งหนึ่งของประชากรทั้งรัฐ (160,302)

 ภูมิศาสตร์​ 
ชาร์ลอตต์ทาวน์ตั้งอยู่ริมท่าเรือที่มีชื่อเดียวกันกับเมือง นับเป็นจุดที่มีแม่น้ำสามสายไหลมาบรรจบกันบริเวณตอนกลางของชายฝั่งด้านใต้ของเกาะ ท่าเรือแห่งนี้เปิดให้เรือเข้าสู่ช่องแคบนอร์ทัมเบอร์แลนด์ นครมีลักษณะเป็นรูปตัววีชี้ปลายแหลมไปทางทิศใต้ และมีแม่น้ำนอร์ท (ยอร์เก) และแม่น้ำฮิลส์โบโร (อีสต์) ไหลไปทางทิศตะวันตกและตะวันออกตามลำดับ

 ภูมิอากาศ 
ชาร์ลอตต์ทาวน์มีลักษณะภูมิอากาศแบบภูมิอากาศแบบชื้นภาคพื้นทวีป แต่ละฤดูกาลมีอุณหภูมิที่แตกต่างกันอย่างชัดเจน ฤดูร้อนมีอุณหภูมิสูงสุดเฉลี่ย 24 องศาเซลเซียสในเดือนกรกฎาคม ส่วนฤดูหนาวมีอุณหภูมิสูงสุดเฉลี่ย -3 องศาเซลเซียสในเดือนมกราคมและกุมภาพันธ์

ส่วนใหญ่หิมะตกตั้งแต่เดือนพฤศจิกายนไปจนถึงเดือนเมษายน แต่บางปีก็เริ่มตกตั้งแต่เดือนตุลาคมไปถึงเดือนพฤษภาคม โดยมีหิมะตกเฉลี่ย 73 วันต่อปี ชาร์ลอตต์ทาวน์มีปริมาณหยาดน้ำฟ้ารวมทั้งปีประมาณ 1,100 มิลลิเมตร มีปริมาณหิมะรวมทั้งปีประมาณ 280 เซนติเมตร และมีแสงแดดรวมทั้งปีมากกว่า 1,800 ชั่วโมง

นับตั้งแต่ปี ค.ศ. 1942 ชาร์ลอตต์ทาวน์มีสถิติอุณหภูมิต่ำสุดเป็นประวัติการณ์อยู่ที่ -30.5 องศาเซลเซียส เมื่อวันที่ 18 มกราคม ค.ศ. 1982 และมีสถิติอุณหภูมิสูงสุดเป็นประวัติการณ์อยู่ที่ 34.4 องศาเซลเซียส เมื่อวันที่ 12 สิงหาคม ค.ศ. 1944

 อ้างอิง 

 แหล่งข้อมูลอื่น 



หมวดหมู่:เมืองในประเทศแคนาดา
หมวดหมู่:รัฐพรินซ์เอดเวิร์ดไอแลนด์